钦定古今图书集成/理学汇编/字学典/第089卷 > 《劝学篇》前人
## 钦定古今图书集成/理学汇编/字学典/第089卷 > 《劝学篇》前人

“自古贤哲，勤乎学而立其名，若不学即没世而无闻
矣。且会稽之竹箭，湛卢之断割，不括而羽之，不淬而
砺之，终不见利用之材耳。”羲之云：“耽翫之功，积如丘
山。张芝学书，池水尽墨。当其雅趣，求彼真意，无图其
形容，而滞于体质。此贵乎志意专精，必有诚应也。”余
中宵之间，遂梦吞笔，既觉之后，若在胸臆。又因假寐，
见张芝指一道字，用笔体法，斯也足明至诚感神，信
有征矣。故羲之于山阴写《黄庭经》，感三台神降。其子
献之于会稽山见一异人披云而下，左手持纸，右手
持笔，以遗献之。献之跽受而问之曰：“君何姓氏？复何
游处？笔法奚施？”答曰：“吾象外为宅，不变为姓，常定为
字。其笔迹岂殊吾体耶？”献之佩服斯言，退而临写，向
逾三岁，竟昧其微，况乃不学乎？羲之云：“自非通灵感
物，不可与谈斯道。”夫道者，学以致之，饱食终日，无所
用心，则去之愈远矣。不得其门而入，虽勤苦而难成
矣。今立以君臣之体，类以攻战之势，将以近而喻远，
必因筌而得兔，务欲成其体要，启其户牖，庶将来君
子思而勉之。